THCOM เร่งเชื่อมต่อโครงข่ายสื่อสารในพื้นที่แผ่นดินไหวเนปาล
THCOM เร่งเชื่อมต่อโครงข่ายสื่อสารในพื้นที่ภัยพิบัติแผ่นดินไหวเนปาล
29 เม.ย. 2558

สำนักข่าวอินโฟเควสท์รายงานว่า นางศุภจี สุธรรมพันธุ์ ประธานกรรมการบริหาร และประธานเจ้าหน้าที่บริหาร บริษัท ไทยคม จำกัด (มหาชน) หรือ THCOM เปิดเผยว่า บริษัทได้เร่งเข้าพื้นที่และประสานงานหน่วยงานภาครัฐฯ ตลอดจนคู่ค้าในการเชื่อมต่อระบบโครงข่ายการสื่อสารผ่านดาวเทียมในพื้นที่ประสบภัยพิบัติแผ่นดินไหวในเนปาล เนื่องจากในภาวะวิกฤตไม่มีโครงข่ายสื่อสารใดจะมาทดแทนระบบสื่อสารผ่านดาวเทียมได้ โดยการมีระบบสื่อสารจะทำให้สามารถช่วยชีวิตและบรรเทาความเดือดร้อนได้อีกมาก
โดยในขั้นต้นบริษัทได้จัดส่งวิศวกรผู้เชี่ยวชาญและอุปกรณ์การรับ-ส่งสัญญาณดาวเทียม เข้าไปปฏิบัติการช่วยเหลือในพื้นที่ประสบภัยรอบแรก ในวันที่ 29 เม.ย.นี้ โดยจะยังคงประสานงานกับหน่วยงานที่เกี่ยวข้องและคู่ค้าเพื่อดำเนินมาตรการความช่วยเหลือเพิ่มเติมต่อไป
ทั้งนี้ การเข้าช่วยเหลือกอบกู้โครงข่ายการสื่อสารครั้งนี้ ถือเป็นหนึ่งในพันธกิจการให้บริการโครงข่ายการสื่อสารที่เชื่อมต่อระบบโทรคมนาคม ทั้งในภาวะปกติ รวมถึงกรณีภัยพิบัติ โดยเป็นการดำเนินความรับผิดชอบบนความร่วมมือกับภาคส่วนต่างๆ เช่น หน่วยงานสาขาของไทยคมในประเทศต่างๆ (Country Representatives) ,พันธมิตรทางธุรกิจและหน่วยงานภาครัฐทั้งในประเทศและต่างประเทศ